Source: http://tampere.cloudnc.fi/fi-FI/Toimielimet/Yhdyskuntalautakunnan_ympaumlristouml_ja_rakennusjaosto/Kokous_522019/Vaatimus_hallintopakon_kayttamisesta_kos(73585)
Timestamp: 2019-02-23 13:52:16+00:00
Document Index: 5270997

Matched Legal Cases: ['§ 22', 'kko ', '§ 18', '§ 19', '§ 20', '§ 21', '§ 23']

Vaatimus hallintopakon käyttämisestä koskien hulevesiä | Tampere esityslistat ja pöytäkirjat
Vaatimus hallintopakon käyttämisestä koskien hulevesiä
Yhdyskuntalautakunnan ympäristö- ja rakennusjaosto, kokous 5.2.2019
§ 22 Vaatimus hallintopakon käyttämisestä koskien hulevesiä
TRE:8906/10.02.01/2016
Kiinteistön 837-131-0687-2 omistajat ovat kirjeessään 18.5.2016 vaatineet hallintopakon käyttämistä hulevesistä aiheutuvan haitan poistamiseksi sekä esittäneet vaatimuksia asemakaavan muuttamiseksi muun muassa, koska hulevesien huomiotta jättäminen osoittaa, ettei kaava ole lainmukainen. Hämeenlinnan hallinto-oikeus on päätöksellään 12.2.2018 hylännyt vaatimukset asemakaavan muuttamisesta. Kiinteistön omistajat ovat kirjeessään 4.12.2018 vaatineet hulevesimaksun poistamista sekä uudistaneet vaatimuksensa hallintopakon käyttämisestä hulevesien aiheuttaman haitan poistamiseksi heidän tontiltaan. Lisäksi kiinteistön omistajat ovat sähköpostissa 22.12.2018 vaatineet kiinteistönsä edessä olevan sorakasan päällä kiipeilyn, ajoradan vieressä ja alueella parveilun sekä jätevedenpumppaamolle johtavan tien käytön liukumäkenä kieltämistä.
Siltä osin kuin vaatimukset kohdistuvat hulevesimaksuun, todetaan että asia käsitellään hulevesimaksusta tehtynä muistutuksena, johon annetaan suunnittelupäällikön päätös.
Naapurikiinteistön käytön osalta kaupungilla ei ole toimivaltaa. Tältä osin vaatimukset jätetään tutkimatta.
Ympäristö- ja rakennusjaosto toimii kaupungin maankäyttö- ja rakennuslain 103 d §:ssä tarkoitettuna monijäsenisenä toimielimenä, jonka tehtävänä on valvoa hulevesistä annettujen säännösten noudattamista. Hulevesien aiheuttaman haitan osalta jaosto on näin ollen toimivaltainen.
Kiinteistön omistajat ovat vedonneet muun muassa siihen, että alueelta puuttuu hulevesijärjestelmä ja, että kaupunki sallii naapuritonttien johtaa hulevetensä heidän kiinteistölleen ja toimii samoin myös katu- ja yleisten alueiden osalta, mikä on johtanut heidän kiinteistönsä vettymiseen. Hulevesien aiheuttaman haitan selvittämiseksi kiinteistöllä 837-131-0687-2 on järjestetty katselmus 6.6.2016. Katselmuksessa on todettu, ettei hulevesistä aiheudu akuuttia ongelmaa kyseisellä tontilla, mutta omistajille ehdotettiin toimenpiteinä reunakiven korottamista sekä rajaojan siirtämistä. Kiinteistön omistajat kielsivät toimenpiteisiin ryhtymisen. Katselmuksessa on sovittu, että hulevesien hallintaa koskeviin kysymyksiin palataan, kun asemakaavamuutoksen tilanne selviää ja asia viedään ympäristö- ja rakennusjaoston päätettäväksi.
Kiinteistön 837-131-0687-2 omistajat eivät ole esittäneet selvitystä sellaisesta haitasta, joka olisi aiheutunut maankäyttö- ja rakennuslain 13 luvun vastaisesta hulevesien käsittelystä. Tällaista haittaa ei myöskään ole havaittu 6.6.2016 järjestetyssä katselmuksessa. Hallintopakon käyttämiselle ei ole perusteita. Vaatimus tulee hylätä.
Vaatimukset koskien naapurikiinteistön käyttöä jätetään tutkimatta.
Vaatimus hallintopakon käyttämisestä hylätään.
Hakijat, Maria Åkerman, Heidi Ruonala, Katri Naulo, Mikko Nurminen
Muistio katselmuksesta 6.6.2016.pdf (pdf, 408 kt)
Hämeenlinnan hallinto-oikeuden päätös 12.02.2018.pdf.pdf (pdf, 264 kt)
Kuuntele Muistio katselmuksesta 6.6.2016.pdf
Kuuntele Hämeenlinnan hallinto-oikeuden päätös 12.02.2018.pdf.pdf
§ 18 Ajankohtaiskatsaus
§ 19 Ympäristönsuojeluviranomaisen lausuntojen antaminen
§ 20 YIT Suomi Oy:n ympäristöluvan muutoshakemus, toiminta-aikojen muuttaminen ja asfalttiaseman poisjättäminen Sorilan kylässä Kokonkallion alueella
§ 21 NCC Industry Oy:n, Rudus Oy:n ja YIT Suomi Oy:n louhinta- ja murskaustoimintojen sekä jätteen käsittelytoimintojen ympäristölupien muuttamista/peruuttamista koskeva vireillepano ja siihen liittyvä selvityspyyntö
§ 23 Rakennuslupahakemus, Mäntyhaantie 4, 19-35-R, 837-125-0667-0003